google/wiki40b huggingface dataset:
Kreosot

Kreosot er en fellesbetegnelse for produktene trekreosot og kulltjærekreosot. Trekreosot fremstilles av høytemperaturbehandling av bøk og andre tresorter.
Benevnelsen kreosot henviser vanligvis til kulltjærekreosot. Dette er et EPA-registrert trekonserveringsmiddel. Det destilleres fra rå koksovnstjære, og består hovedsakelig av polysykliske aromatiske hydrokarboner (PAH), men inneholder også benzen, fenoler og kresoler. Det er kreftfremkallende og fototoksisk, som betyr at det ved hudkontakt kan føre til at huden mister evnen til å motstå sollys.

Trekreosot

Trekreosot er tilnærmet fargeløs eller svakt gul, oljete væske. Den lukter som røyk og smaker brent. Den har blitt brukt som desinfeksjonsmiddel, avføringsmiddel og hostemedisin, men de fleste har blitt erstattet med nyere medisiner. Den japanske medisinen Seirogan inneholder ca. 130mg kreosot per dose for en voksen, som hovedingrediens.

Kulltjærekreosot

Ved bruk av benevnelsen kreosot menes som regel kulltjærekreosot. Den har vært mye brukt til impregnering av tre, spesielt sviller, men også til telefonstolper og deler av brukonstruksjoner i tre. Det er en tykk oljete væske, gulaktig svart i fargen. Kulltjære-produkter brukes også i medisiner til behandling av psoriasis, frastøtende middel for dyr og fugler, insektmiddel og soppmiddel. Noen anti-flass-shampooer i handelen inneholder også kulltjære-løsninger.
På grunn av sin kreftfremkallende karakter, har EU forbudt salg av kreosotimpregnert tre og krever samtidig at salget av kreosot blir forbeholdt til profesjonelle brukere

Pipekreosot og pipebranner

Pipekreosot som dannes i piper etter brenning av tre i peisen, er forskjellig fra tre- og kulltjære-kreosot. Den er egentlig kondensert skorsteinsgass, bestående av damp og fordampede karbonmaterialer fra treet som ikke har brent skikkelig. Skorsteinsgass tenner ikke før en relativt høy temperatur er oppnådd. De fleste peiser bruker naturlige luftstrømmer og har derfor ikke en høy nok forbrenningstemperatur til å antenne fordampningene. Som en konsekvens av dette stiger skorsteinsgassen opp i pipa hvor den kondenserer og legger seg som et lag oppover skorsteinen og danner (pipe)kreosot. Jo varmere bålet i peisen er jo bedre forhindres denne avleiringen og man forhindrer i så måte det som kan lede til en pipebrann. Regelmessig feiing gjør selvsagt samme nytten.
Cheyenne (folk)

Språk

Cheyenne i Montana og Oklahoma snakker språket cheyenne, med bare noen få variasjoner mellom de to stedene. Cheyenne-språket er en del av den større språkgruppen algonquian. Språkene som lingvistisk ligger nærmest cheyenne er arapaho og ojibwa (chippewa cree).

Tidlig historie og kultur

Man vet lite med sikkerhet om cheyennene før 1500-tallet. 
Den første kjente offentlige nedtegningen av cheyenner skjedde på midten av 1500-tallet. En gruppe cheyenner hadde besøkt Fort Crevecoeur, i nærheten av der hvor Chicago ligger i dag. På 1600- og 1700-tallet flyttet cheyennene fra området ved De store sjøer, til det som i dag er Minnesota og Nord-Dakota hvor de etablerte landsbyer. Den mest kjente av disse gamle landsbyene er Biesterfeldt Village, som lå i østre del av Nord-Dakota langs elven Sheyenne. Press fra andre stammer som kom flyttende førte cheyennene lenger og lenger vest. Mot midten av 1800-tallet hadde cheyennene stort sett forlatt sine gamle tradisjoner, og nesten fullstendig blitt en del av den klassiske nomadiske slette kulturen. Tipier erstattet jordhytter, og mattradisjonene ble forandret fra fisk og jordbruksproduter til hovedsakelig bison, og ville frukter og grønnsaker. På denne tiden spredte cheyennene seg dessuten inn i Wyoming, Colorado og Sør-Dakota.

1800-tallet og indianerkrigene

Det første cheyenne territoriet ble grunnlagt i 1851 i nordlige Colorado. En avtale, The Fort Laramie Treaty, fra 1851 gav indianerne rettighetene til dette territoriet. I dag ligger byene Fort Collins, Denver og Colorado Springs der det tidligere territoriet lå. Ikke lenge etter 1851 førte et gullrush til en strøm av nybyggere inn i området, avtalen ble forbigått av den amerikanske regjering og cheyennene mistet landet. 
I indianerkrigene var cheyenne-indianerne ofrene ved Sand Creek massakren i 1864, hvor Colorado militsen massakrerte rundt 600 cheyenner, inkludert kvinner og barn. Sand Creek-massakren ble siden etterfulgt av slaget ved Washita River. Tidlig om morgenen 27. november 1868 angrep amerikanske soldater ledet av George Armstrong Custer en gruppe fredfulle cheyenner som lovlig bodde på reservatets jord med høvding Black Kettle. 103 cheyenner ble drept, hovedsakelig kvinner og barn. Det var først etter disse hendelsene at cheyennene ble fiendtlig innstilt overfor nybyggere. Tidligere hadde de ønsket fredelige løsninger. Massakren ved Sand Creek spilte en avgjørende rolle i indianerkrigene i vest, ettersom nyheten om hendelsen spredte seg til andre indianerstammer i nærheten.
Nordlige cheyenner deltok også i slaget ved Little Bighorn den 25. juni 1876. Cheyenne, sammen med lakota- og arapaho-indianere drepte general Custer og mange av hans menn. Da nyheten om dette nådde Washington D.C. førte det til et sterkt raseri mot cheyenne og lakota, og forfølgelsen av disse stammene økte.
Sclerostomus wendyae

Utseende

En ganske liten, avlang, blankt svart hjortebille. Oversiden er uten lyse skjell. Hannes kjever er moderat forstørrede, noe kortere enn hodet, knivformede. Hodet er bredere enn langt, sekskantet, pannen foran bredt, U-formet innbuktet, med en lengdekjøl over hvert fasettøye. Pronotum er avrundet firkantet med litt avsatt sidekant, med tre litt diffuse, mørkt brunrøde lengdestriper. Dekkvingene har tydelige punkstriper og læraktig, blank overflate og er litt rødlige på farge. Beina er svarte.

Utbredelse

Arten er beskrevet fra Peru (provinsen Huanuco).
Templatspesialisering

Templatspesialisering er å definere et spesialtilfelle for en gitt type i en template. Noen ganger så ønsker man en mer optimisert eller mer meningsfull implementering av templaten for en bestemt type i stedet for å bruke den generiske implementasjonen. Det finnes to typer templatspesialiseringer; eksplisitt og partiell templatspesialisering. Begge kan brukes for alle typer templater, sett bort i fra funksjonstemplater. Funksjonstemplater kan ikke partielltemplatspesialiseres, men man kan oppnå tilnærmet samme effekt med «function overloading» (funksjonsoverlastning). Det er også verdt og nevne at man ofte ikke vil spesialisere funksjoner i det hele tatt, men heller bruke funksjonsoverlastning hvor man heller har separate funksjonsdefinisjoner for hver type og lar kompilatoren bestemme hvilken den skal kalle på basert på argumentene som gis til funksjonen. Dette er fordi en kompilator alltid vil prøve å gjøre en funksjonsoverlastning til en bedre kandidat enn enhver templatspesialisering.

Eksplisitt templatspesialisering

En eksplisitt templatspesialisering er å la alle parameterne i spesialiseringen være ikke-type templatparametere. Sagt på en annen måte, templatspesialiseringen jobber ikke med generiske typer i det hele tatt. Det er ofte dette man ønsker når man skal spesialisere for et enkelttilfelle. Det brukes ofte når man har en type som ikke kan bruke den generiske implementasjonen av en gitt template som i følgende tilfelle. Merk at samme effekt kan oppnås ved «function overloading» som ofte er foretrukket.
template <typename T>T max(T t1, T t2) {
    return t1 > t2 ? t1 : t2;}template <>bool max<bool>(bool t1, bool t2) {
    return t1 || t2;}

Partiell templatspesialisering

En partiell templatspesialisering er å la spesialiseringen være avhengig av både ikke-type og typetemplatparametere. En annen måte å si det på er at vi lar spesialiseringen være delvis generisk ved å ha typetemplatparametere som representerer den ukjente typen. Resten av parameterne er ikke-type parametere, altså ordinære typer. Man spesialiserer for noen typer, mens de resterende typene blir generiske.

Eksempel

Anta at det finnes en klassetemplate KeyValuePair med to templatparametere.
template <typename Key, typename Value>class KeyValuePair {};
Følgende vil være en eksplisitt templatspesialisering av denne klassen med int som Key og std::string som Value.
template <>class KeyValuePair<int, std::string> {};
Følgende er en partiell templatspesialisering av klassen, med typetemplatparameteren Key og std::string for templatparameteren Value.
template <typename Key>class KeyValuePair<Key, std::string> {};
Soyasaus

Soyasaus eller bare soya er en gjæret saus som blir framstilt av brent hvete, soyabønner, vann og salt. Sausen kommer opprinnelig fra Kina og er mest brukt i asiatiske retter.
Soyasaus finnes i mange varianter hva gjelder farge og smak, og disse varianter har forskjellige bruksområder. Felles har de imidlertid at de har en eller annen farvenyanse mellom brunt og svart og at de har en saltende effekt på maten. Alle sorter kan benyttes både under selve matlagningen og som bordkrydder.
Soyasausen har en distinkt grunnsmak som kalles umami på japansk.

Historie

Soyasausen ble til i Kina minst 500 år før Kristus, og spredte seg tusen år etter over til Japan, antagelig med den samme kulturelle ekspansjon som bragte buddhismen til Japan. Den ble kjent i Europa med nederlandske handelsfolk, som begynte storstilt import av den på 1700-tallet. 
På 1700-tallet offentliggjorde Isaac Titsingh beskrivelser av japansk brygging av soyasaus (shōyu). Han var ikke den som var først ute med å utbre kunnskap om soyasaus, men hans fokusering på nettopp den japanske typen var ny. 
Henimot midten av 1800-tallet forsvant den japanske shōyu ut av det europeiske marked, og europeerne assosierte så soyasaus omtrent utelukkende med de kinesiske typer. Bakgrunnen var nok at de var mye billigere. Europeiske forsøk på selv å brygge soyasaus var mislykkede fordi man ikke forstod den rollen som soppen Aspergillus oryzae spilte.

Japansk soya

Japansk soya, shōyu (しょうゆ, 醤油), er litt søtere og lysere i fargen enn den kinesiske. Men også i Japan finnes det et vidt spekter av varianter både av type og etter regionalt opphav. Et vanlig japansk merke er Kikkoman.

Indonesisk soya

Indonesisk soyasaus, kjent som ketjap, har relativ tykk konsistens. Den spiller en viktig rolle indonesisk matlagning og er en vegansaus. Ketjap kommer i to hovedvarianter, en som kalles søt (manis) og en som kalles salt (asin). Begge er imidlertid salte. Sausen lages av soyabønner og palmesukker, som gjæres i en kort periode, og varmebehandles i omkring fem timer. Resultatet er en tyktflytende saus. 
90 % av soyasausen som lages i Indonesia er av typen ketjap manis. Denne varianten er søt og krydret med stjerneanis,  annet krydder og urter. Ketjap manis benyttes som krydder, eksempelvis til stekt kylling, og serveres gjerne i en skål ved siden av retten. En annen variant er ketjap asin. Den er mindre søt, ikke så mørk på farge og ikke så tyktflytende som ketjap manis. Denne sausen has gjerne over retter av kinesisk opphav. På Java finnes varianten ketjap ikan. Den er som ketjap manis, men har fiskesmak.
Vesterålsposten

Vesterålsposten var en avis som ble utgitt på Sortland i Nordland fra 1950 til 1953. Den kom ut tre ganger i uka fra det første nummeret 16. januar 1950, men gikk ned til to ganger i uka fra sommeren 1951 til det siste nummeret 29. mai 1953. Jakob Kringlebotten var redaktør til 1952, deretter overtok Kjell Aspaas.
Global Maritime Distress Safety System

Global Maritime Distress and Safety System (GMDSS) er et sett med internasjonalt godkjente prosedyrer for sikkerhet, utstyrstyper og kommunikasjonsprotokoller for å øke sikkerheten og gjøre det lettere å redde nødstedte fartøy og fly.
GMDSS består av en rekke systemer, noen er nye, men mange har vært i funksjon i en årrekke. Systemene er ment å dekke følgende funksjoner: varsling (inkludert angivelse av posisjon for enhet i nød), koordinering av søk og redning, lokalisering, kringkasting av maritim sikkerhetsinformasjon, generell kommunikasjon og bro til bro-kommunikasjon. Behov for radioutstyr er i GMDSS avhengig av skipets seilingsområde, i motsetning til tonnasjen. GMDSS spesifiserer også overlappende utstyr for varsling av nød, og angir kilder for nødstrøm.
Vestre Skorvebreen

Vestre Skorvebreen er en bred isbre i Mühlig-Hofmannfjella i Dronning Maud Land, beliggende sør for Breplogen. Den drenerer fra et område rett vest for toppen av Austre Skorvebreen og renner nordvestover langs vestsiden av Svarthamaren.
Kartlegging av området ble utført av norske kartografer basert på undersøkelser og flyfotografering gjennomført under den norske antarktisekspedisjonen 1956–60.
STS-51-F

Høydepunkt

STS-51-F hovedoppgave var å transportere laboratorium til Spacelab 2-modulen. Det var første gang ESA Instrument Pointing System ble testet i bane. Spacelab Infrared Telescope ble også transportert på romferden. Ved nye eksperiment ble blant annet nye matvarer til astronautene testet ut, skaffet av Coca-Cola og Pepsi. Astronautene selv mente at dere faste drikkevarer var bedre.
Ida Ehn

Familie

Ida Christine Ehn var datter av Henrikke Chrisitansdatter Barth og den svenske gullsmeden Gustav Theodor Ehn. Han kom som gullsmedsvenn til Christiania og fikk arbeid hos en gullsmed og gjørtler med smykkehandel i Pipervika. Barneflokken på i alt åtte barn vokste opp i Prinsens gate 33, hvor faren drev sin gullsmedforretning. De fire døtrene og en av sønnene ble alle knyttet til Christiania Theater. 
Ida Ehn var søster av skuespillerinnene Caroline Ehn og Julie Ehn og skuespillerinne og korist Hanna Ehn. Caroline Ehn ble 1. februar 1873 gift i Trefoldighet menighet i Christiania med skuespiller Bernt Andreas Bottelsen.

Liv og virke

Ida Ehn var i koret ved Kristiania norske Theater, hvor hun var fast ansatt fra 30. august 1859. Hun var senere skuespiller ved Folketeatret («Dramatiken») i Akersgaten, ledet av Peter Lorentz Rasmussen. Dette teatret hadde et gjestespill i Sverige juni-august 1866, der Ida Ehn medvirket.
Bill Murray

Privatliv og familie

Murray ble født i Wilmette i Illinois som femtemann i rekken av de ni barna til Edward J. Murray II og Lucille Collina. Tre av Murrays brødre, John Murray, Joel Murray og Brian Doyle-Murray, er også skuespillere, og alle fire opptrer i Skrudd. Han vokste opp i Wilmette i Illinois og gikk ut fra Loyola Academy, før han begynte på Regis University i Denver. Han måtte imidlertid slutte etter å ha blitt tatt med mariuana.
Murray har vært gift to ganger. Først med Margaret Kelly, som han fikk to barn  (Homer i 1982 og Luke i 1985) med, mellom 1980 og 1994. I 1997 giftet han seg med Jennifer Butler, som han har fire barn (Jackson i 1993, Cal i 1995, Cooper i 1996 og Lincoln i 2001), sammen med. Sammen med brødrene sine driver han restaurankjeden Murray Brothers Caddy Shack. Han er også en ivrig golfer, og stiller ofte opp i kjendisturneringer. Da han var yngre, jobbet han og brødrene som caddier for skolepenger. Murray viste sin kjærlighet til golf gjennom boken Cinderella Story: My Life in Golf fra 1999. Han er deleier av minor-leaguelaget St. Paul Saints, og er ofte å se på kampene der.

Karriere

Via sin bror Brian, fikk Bill bli med i improvisasjonsgruppen Second City Chicago, og studere under Del Close. Gruppen passet Murrays tørre humor og improvisasjonsteknikk perfekt, og han gjenopplivet gruppen til sin TV-spesial Bill Murray Live From the Second City i 1980. Mellom 1973 og 1975 var han et fast medlem av The National Lampoon Radio Hour, som ble sendt på over 600 radiostasjoner rundt om i USA. Andre medlemmer Dan Aykroyd, John Belushi, Gilda Radner og sin bror Brian Doyle-Murray. I 1977 erstattet han Chevy Chase på Saturday Night Live frem til han sluttet i 1980 for å forfølge en filmkarriere. Tidligere SNL-forfatter Margaret Oberman har uttalt at sammen med Eddie Murphy, var Murray den mest talentfulle skuespilleren på showet.
De aller fleste rollene til Murray har vært i komedier, men han har også spilt seriøse, eller halvseriøse, roller i filmer som Mad Dog and Glory, Knivseggen, Rushmore, The Royal Tenenbaums og Lost in Translation (som han ble Oscarnominert for og Golden Globe- og BAFTAbelønnet). Murray har på kommentarsporet til DVD-utgaven av filmen, sagt at det er en av hans favorittfilmer. En av Murrays mest populære roller var som Peter Venkmani Ghostbusters-filmene, en rolle tiltenkt den da nylig avdøde John Belushi. En annen populær rolle er i kultklassikeren Høl i huet, der han spiller mot Chase og Rodney Dangerfield. Den berømte Dalai Lama-talen hans fra filmen ble improvisert av Murray foran kamera.
I 2005 uttalte han at han ville ta en filmpause, etter å ha jobbet kontinuerlig siden sitt comeback på slutten av 90-tallet. På toppen av sin popularitet på midten av 80-tallet, etter Knivseggen sitt skuffende besøkstall, tilbrakte han fire år i Sorbonne for å studere fransk. I denne perioden opptrådte han bare med en cameo i Little Shop of Horrors.

Trivia

1. februar 1982 var han den første gjesten hos Late Night with David Letterman på NBC. I 1993 var han den første gjesten hos Late Show with David Letterman på CBS.
In the Army Now

«In the Army Now» er en sang skrevet av de nederlandske brødrene Rob og Ferdi Bolland og utgitt i deres innspilling som Bolland & Bolland under tittelen «You're in the Army Now» i 1982. Singelen gjorde det godt internasjonalt og toppet de norske salgslistene i seks uker på rad. Likevel er coverversjonen av Status Quo mer kjent i dag og har flere listeplasseringer verden over, selv om den ennå ikke har tatt igjen originalversjonens salg i Norge. Andre innspillinger av sangen er gjort av Laibach og Sabaton.

Versjon av Bolland & Bolland

Brødrene Rob (født 17. april 1955) og Ferdi Bolland (født 5. august 1956) er begge født i Port Elizabeth, Sør-Afrika, men flyttet med familien til Nederland som ungdommer. De har en lang merittliste som produsenter og en mer beskjeden karriere som musikere i duoen Bolland & Bolland. De har også skrevet sanger for andre, blant annet den kjente «Rock Me Amadeus» sammen med Falco, «Love House» for Samantha Fox og Nederlands bidrag til Eurovision Song Contest i 1979, «Colorado» fremført av gruppen Xandra (frontet av Sandra Reemer).
De hadde med «You're in the Army Now» på The Domino Theory fra 1982, som er et konseptalbum med et kritisk blikk på USAs innblanding i konflikter internasjonalt. Perspektivet er fotsoldatens.

Versjon av Status Quo

Francis Rossi i Status Quo skal ha hørt «You're in the Army Now» på radio og overtalt resten av bandet til å gjøre en coverversjon. De forkortet tittelen på sangen til «In the Army Now» og ga samme navn til albumet den var med på i 1986. Singelen fikk den egenskrevne «Heartburn» på B-siden. Det ble en av deres mest fremgangsrike utgivelser med førsteplasser i Østerrike, Tyskland, Irland og Sveits, samt andreplasser i Frankrike, Norge, Spania og Storbritannia. Bollandbrødrene fikk den nederlandske Buma Exportprijs i 1987.

Versjon av Laibach

Laibach ga ut en coverversjon av «In the Army Now» på singel i 1995 og hadde låten med på albumet NATO som kom året før.

Versjon av Sabaton

Sabaton tok med en innspilling av «In the Army Now» som bonusspor til Carolus Rex i 2012.
Atsushi Shirai

Karriere

Atsushi Shirai startet sin profesjonelle karriere i Tanabe Pharmaceutical i 1985. Han har også spilt for Consadole Sapporo, Gamba Osaka, JEF United Ichihara og Omiya Ardija.
Lomonosovfjella

Lomonosovfjella er en rekke med mindre fjelltopper lengst øst i Fimbulheimen i Dronning Maud Land. Den strekker seg om lag 29 kilometer fra nordøst til sørvest og ligger mellom Mušketovbreen og Entusiastbreen, 32 kilometer øst for Wohlthatmassivet.
Fjellpartiet ble oppdaget og fotografert fra fly av den tyske antarktisekspedisjonen 1938–39 under ledelse av Alfred Ritscher. Detaljert kartlegging ble utført av norske kartografer basert på undersøkelser og flyfotografering gjennomført under den norske antarktisekspedisjonen 1956–60. Breen ble navngitt etter den russiske vitenskapsmannen Mikhail Lomonosov (1711–1765) av en sovjetisk ekspedisjon som gjennomførte kartlegging av området i 1960–61.
Laixi

Laixi (kinesisk: 莱西; pinyin: Láixī) er et byfylke i Shandong i Folkerepublikken Kina. Det er understilt den subprovinsielle by Qingdao.
Befolkningen var på 724 533 innbyggere i 1999.

Samferdsel

Kinas riksvei 204 løper gjennom området. Den løper fra Yantai i Shandong sørover til Shanghai, og er innom blant annet Lianyungang, Nantong og Taicang.
Pinacopodius

Utbredelse

Slekten er utbredt i Øst-Afrika (Kenya, Malawi).
Agaocephala mannerheimi

Utseende

En middelsstor (gjerne 35-40 millimeter), bred, kraftig, litt matt hornbille. Hode og forkropp er matt kobberaktig metallisk fargede, dekkvingene gulbrune med mørk sømstripe, halvblanke. Hannen har to oppoverkrummede horn i pannen (ett på hver side), på pronotum en midtkjøl som blir høyere framover og ender som et framspring, hunnen mangler disse. Pronotum er knapt synlig punktert. Dekkvingene er uregelmessig, nokså grovt punkterte, ikke med punktrekker.

Utbredelse

Arten er utbredt i Brasil og Argentina.
17. serierunde i Tippeligaen 2012

17. serierunde i Tippeligaen 2012 ble innledet fredag 27. juli 2012 klokken 19.00 med kampen mellom Strømsgodset og Fredrikstad på Marienlyst stadion.
Yoshiko Kawashima

Bakgrunn

Hun ble født som 14. datter av den keiserlige prins Shanqi, tiende sønn av prins Su av Kina, og ble adoptert i åtteårsalderen (1915) av sin fars venn, den japanske spionen Naniwa Kawashima. Hun fikk da det japanske navnet Kawashima Yoshiko og ble oppdratt i Japan. Etter et mislykket selvmordsforsøk da hun var 17 år, muligens etter å ha blitt utsatt for voldtekt av sin adoptivfar, kledde hun seg ofte som mann.

Spion for japanerne

I årene 1927-29 var hun gift med sønnen til general Jengjuurjab, leder for den mandsjuisk-mongolske selvstendighetsbevegelsen. Etter skilsmissen bodde hun i Shanghai, der hun ble vervet til spion for japanerne av sin japanske samboer Ryukichi Tanaka. Tanaka var satt av Japan til å verve spioner blant den mandsjuiske og mongolske adel. Hun utførte ofte oppdrag i geriljagrupper i Mandsjuria utkledd som mann og beskrives som en dominant filmstjernelignende skjønnhet.
I 1932 overtalte hun sin slekting, Kinas ekskeiser Pu Yi, til å akseptere Japans tilbud om å bli keiser i den japanske lydstaten Manchukuo. I Manchukuo organiserte hun i 1932 en hær på 3 000-5 000 banditter for å slå ned all motstand mot den japanske okkupasjonen og fikk i japanske aviser tilnavnet «Manchukuos Jeanne d’Arc». Hun hadde en tid en relasjon med Hayao Tada, keiserens japanske rådgiver. Hun var en av Manchukuos mest populære kjendiser; spilte inn plater, opptrådte i radio, ble omtalt i pressen og i kiosklitteraturen. Etter at hun begynte å kritisere Japans utbytting av Mandsjuria, noe som på grunn av hennes popularitet gjorde henne farlig, mistet hun sin propagandaverdi for Japan og var ikke lenger så hyppig i mediene.
Etter andre verdenskrig ble hun etterlyst av Kinas myndigheter, og den 11. november 1945 ble det meldt at «en lenge ettersøkt skjønnhet i mannsklær er blitt arrestert i Beijing av offiserer fra den kinesiske kontraspionasje». I 1948 ble hun stilt for retten for landsforræderi av den kinesiske nasjonalistregjeringen, funnet skyldig og henrettet.

Innen kulturen

Kawashima har siden 1932 blitt portrettert i mengder av filmer, bøker og til og med i videospill.
I filmen Den siste keiseren ble hun spilt under navnet Eastern Jewel av Maggie Han. Ian Burumas historiske roman The China Lover er basert på Kawashimas liv, likesom Maureen Lindleys roman The Private Papers of Eastern Jewel.